Vragmotorongeluk in Noord-Kaap eis tweeDie ongelukstoneel tussen Kuruman en Hotazel. (Foto: Emer-G-Med) Twee mans is dood en ŉ vrou hospitaal toe geneem nadat ’n vragmotor Dinsdagmiddag teen twee bakkies in die Noord-Kaap gebots het. Die ongeluk het op die R31 tussen Kuruman en Hotazel plaasgevind. Kyle van Reenen, woordvoerder van die ambulansdiens Emer-G-Med wat op die ongeluk reageer het, sê twee mans is met paramedici se aankoms op die toneel dood verklaar. Die mans was die bestuurders van die onderskeie bakkies. ’n Vrou is tydens die botsing beseer en is op die toneel gestabiliseer voordat sy vir verdere mediese behandeling na ’n nabygeleë hospitaal geneem is. Kapt. Olebogeng Tawana, polisiewoordvoerder, sê die bestuurder van die vragmotor het ook ligte beserings tydens die voorval opgedoen. Die polisie op Kuruman het intussen ŉ saak van strafbare manslag aanhangig gemaak. Die presiese oorsaak van die ongeluk is egter nog onbekend. Die berig is aangepas nadat die Noord-Kaapse polisie meer inligting rakende die voorval verskaf het. – RED.